b'\n_START_ARTICLE_\nTeatteri Vanha Juko\n_START_PARAGRAPH_\nTeatteri Vanha Juko on vapaa lahtelainen ammattiteatteriryhm\xc3\xa4. Teatteri Vanha Juko aloitti toimintansa kev\xc3\xa4\xc3\xa4ll\xc3\xa4 1995 Vesij\xc3\xa4rvenkadulla entisen elokuvateatterin tiloissa. Sen perustivat n\xc3\xa4ytelm\xc3\xa4kirjailija Jari Juutinen, n\xc3\xa4yttelij\xc3\xa4t Ritva Sorvali ja Jukka Juolahti, teatteriohjaaja Mika Lehtinen, kuiskaaja/tarpeistonhoitaja Tuija Muhonen ja \xc3\xa4\xc3\xa4niteknikko Pekka Saarikko._NEWLINE_Teatteri Vanhan Jukon ohjelmisto koostuu omista tuotannoista, vierailuesityksist\xc3\xa4 ja klubeista. Juko tuottaa vuosittain kahdesta kolmeen ensi-iltaa. Viime vuosina suurin osa ensi-illoista on ollut yhteistuotantoja muiden teattereiden kanssa. Jukossa on vuosien varrella esitetty runsaasti kotimaisia kantaesityksi\xc3\xa4 kirjailijoilta kuten Jarmo Lampela, Juha Turkka, Petri Repo, Esko-Pekka Tiitinen, Sinikka Nopola, Mika Lehtinen, Kaj Chydenius, Jarkko Mikkola, Jukka Asikainen, Jari Juutinen, Raija-Sinikka Rantala, Lauri Maijala, Juha Luukkonen ja Ari-Pekka Lahti. _NEWLINE_Vuosina 2013\xe2\x80\x932014 Juko teki yhteisty\xc3\xb6t\xc3\xa4 tamperelaisen Teatteri Telakan ja virolaisen Rakvere Teaterin kanssa. Projektissa tuotettiin kolme uutta esityst\xc3\xa4 kaikkien kolmen teatterin n\xc3\xa4yttelij\xc3\xb6ill\xc3\xa4: Kullervo, Petroskoi ja K\xc3\xb6\xc3\xb6k/Keitti\xc3\xb6. Esitykset my\xc3\xb6s kiersiv\xc3\xa4t kaikki kolme teatteria. Yhteisty\xc3\xb6 palkittiin 2013 n\xc3\xa4ytt\xc3\xa4m\xc3\xb6taiteen valtionpalkinnolla._NEWLINE_Kev\xc3\xa4\xc3\xa4ll\xc3\xa4 2015 teatteri aloitti Kuvapalatsin salissa, joka remontoitiin teatterik\xc3\xa4ytt\xc3\xb6\xc3\xb6n.'